b'\n_START_ARTICLE_\nRundbold\n_START_PARAGRAPH_\nRundbold er et boldspil, hvor to hold skiftevis fors\xc3\xb8ger at tjene point ved at ramme en bold med et bat og l\xc3\xb8be en omgang rundt om 4 kegler. Rundbold spilles p\xc3\xa5 mange skoler i fx idr\xc3\xa6tstimerne. Reglerne er simple og det kr\xc3\xa6ver ikke de store tekniske f\xc3\xa6rdigheder. _NEWLINE_I mere avancerede udgaver af rundbold bruger man ogs\xc3\xa5 et pointsystem. Det er ogs\xc3\xa5 muligt at l\xc3\xa6gge forhindringer ind i rundbold, i s\xc3\xa5fald kaldes det for redskabsrundbold.\n_START_SECTION_\nHold\n_START_PARAGRAPH_\nHvert hold stiller til start med 7 spillere. Ud over de 7 spillere, kan holdene have tilknyttet et vilk\xc3\xa5rligt antal udskiftere. Under en kamp m\xc3\xa5 et hold dog maksimalt foretage 3 udskiftninger. Spilles turnering m\xc3\xa5 en spiller kun v\xc3\xa6re tilknyttet \xc3\xa9t enkelt hold.\n_START_SECTION_\nDommer\n_START_PARAGRAPH_\nI situationer hvor gentlemanmanererne m\xc3\xa5ske ikke er tilstr\xc3\xa6kkelige til at sikre en fair kamp, kan der inddrages en dommer. Dommeren skal v\xc3\xa6re bekendt med nyeste version af dette regels\xc3\xa6t og v\xc3\xa6re upartisk stillet i forhold til de dystende hold. Dommerens funktion er at afg\xc3\xb8re uoverensstemmelser samt t\xc3\xa6lle point. Desuden har en dommer ret til, ved grove overtr\xc3\xa6delser af disse regler, at uddele advarsler samt endog udvise spillere. En udvist spiller fra indeholdet t\xc3\xa6ller som \xc3\xa9n d\xc3\xb8d der ikke kan befries i p\xc3\xa5g\xc3\xa6ldende inning.\n_START_SECTION_\nUdstyr\n_START_PARAGRAPH_\nDer spilles med en gul standard tennisbold, her g\xc3\xa6lder samme regulatur for bolde som ved tennisturneringer._NEWLINE_Til hver kamp m\xc3\xa5 de spillende hold medtage maksimalt 3 boldtr\xc3\xa6, der hver is\xc3\xa6r skal overholde de for boldtr\xc3\xa6 g\xc3\xa6ldende regler. Boldtr\xc3\xa6 skal som navnet antyder, v\xc3\xa6re udf\xc3\xb8rt i tr\xc3\xa6. L\xc3\xa6ngden m\xc3\xa5 maksimalt v\xc3\xa6re 100 cm. For runde boldtr\xc3\xa6, m\xc3\xa5 diameteren ikke noget sted overskride 6 cm og for flade boldtr\xc3\xa6, m\xc3\xa5 bredden ikke noget sted overskride 8 cm._NEWLINE_I tilf\xc3\xa6lde af at et givent boldtr\xc3\xa6 skulle kn\xc3\xa6kke, fl\xc3\xa6kke eller p\xc3\xa5 anden vis \xc3\xb8del\xc3\xa6gges under en kamp, er det ikke tilladt at udskifte det p\xc3\xa5g\xc3\xa6ldende boldtr\xc3\xa6. En eventuel dommer vurderer om det fortsat er forsvarligt at benytte et beskadiget boldtr\xc3\xa6._NEWLINE_Et hold skal s\xc3\xa5 vidt muligt stille i ensartet uniformering. I modstridende tilf\xc3\xa6lde kan en accept gives af modstanderholdet, hvorved der opn\xc3\xa5s dispensation. Sko med knopper er desuden accepteret udstyr. Af sikkerhedshensyn er det tilladt at benytte golfhandsker og dets lige n\xc3\xa5r man skal skyde._NEWLINE_Det er ikke tilladt at benytte sig af udstyr, der ikke er skrevet ovenfor.\n_START_SECTION_\nBanen\n_START_PARAGRAPH_\nBanen skal opstilles p\xc3\xa5 et fladt gr\xc3\xa6sareal. Er der inklination p\xc3\xa5 arealet, placeres banen s\xc3\xa5ledes at det er til indeholdets fordel, det vil sige at stopklodsen ligger p\xc3\xa5 h\xc3\xb8jeste punkt. Figur 1 viser en skematisk repr\xc3\xa6sentation af banen, efter hvilken alt skal opstilles. L\xc3\xb8bebanen skal v\xc3\xa6re rektangul\xc3\xa6r med m\xc3\xa5lene 22 m x 16 m. Til hj\xc3\xb8rne- og baglinjemarkeringer bruges kegler med en minimumsh\xc3\xb8jde p\xc3\xa5 38 cm. Stopklodsen skal v\xc3\xa6re en flad tr\xc3\xa6klods p\xc3\xa5 20 cm x 20 cm. Boldringen (en markering af snor p\xc3\xa5 gr\xc3\xa6sset, over hvilken indeholdet svinger boldtr\xc3\xa6et n\xc3\xa5r der skal skydes) skal v\xc3\xa6re kvadratisk med m\xc3\xa5lene 50 cm x 50 cm. Boldringen placeres midt mellem 1. og 4. kegle, trukket 1.5 m v\xc3\xa6k fra l\xc3\xb8bebanen jf. fig. 1.\n_START_SECTION_\nSpil\n_START_PARAGRAPH_\nEn kamp er opbygget af 5 innings, hvor hver inning udg\xc3\xb8r et spil med \xc3\xa9n indeperiode samt \xc3\xa9n udeperiode til hvert hold. En spiller der f\xc3\xa6rdigg\xc3\xb8r et godkendt l\xc3\xb8b mellem 3. og 4. kegle indbringer 1 point til indeholdet. En befrier scorer 2 point hvis indeholdet ingen d\xc3\xb8de spillere har. Holdet med flest points efter 5 innings, vinder den samlede kamp. En kamp kan alts\xc3\xa5 ende uafgjort hvis stillingen er lige efter sidste inning. Hvilket hold der starter f\xc3\xb8rste inning inde, afg\xc3\xb8res ved lodtr\xc3\xa6kning (m\xc3\xb8ntkast) af en eventuel dommer eller en upartisk observat\xc3\xb8r._NEWLINE_Inde og udeholdet skifter plads n\xc3\xa5r indeholdet opn\xc3\xa5r 3 d\xc3\xb8de, eller hvis der ikke er flere indespillere tilbage til at skyde._NEWLINE_Efter et skift stiller det nye indehold sig i en veldefineret k\xc3\xb8, klar til at skyde. R\xc3\xa6kkef\xc3\xb8lgen i denne k\xc3\xb8 m\xc3\xa5 ikke \xc3\xa6ndres under vejs. Desuden bestemmer den r\xc3\xa6kkef\xc3\xb8lge, hvorved l\xc3\xb8berne passerer 4. kegle, den r\xc3\xa6kkef\xc3\xb8lge med hvilken spillerne skal stille sig bag k\xc3\xb8en._NEWLINE_Indeholdets spillere m\xc3\xa5 ikke fors\xc3\xa6tligt st\xc3\xa5 i vejen for stopperen og under ingen omst\xc3\xa6ndigheder ramme bolden n\xc3\xa5r den er i spil._NEWLINE_Udeholdets spillere m\xc3\xa5 aldrig st\xc3\xa5 t\xc3\xa6ttere end 5 m p\xc3\xa5 den skydende indespiller i skud\xc3\xb8jeblikket. F\xc3\xb8lgelig m\xc3\xa5 udespillere heller ikke fors\xc3\xa6tligt st\xc3\xa5 i vejen p\xc3\xa5 l\xc3\xb8bebanen mellem keglerne.\n_START_SECTION_\nStopper\n_START_PARAGRAPH_\nVed start p\xc3\xa5 en udeperiode v\xc3\xa6lger udeholdet en spiller fra deres hold, der skal v\xc3\xa6re fast stopper i hele den fortl\xc3\xb8bende udeperiode. Skiftes stopperen ud undervejs, koster dette en af holdets udskiftninger, uanset om udskiftningen blot er med en allerede spillende udespiller._NEWLINE_Hvis indespilleren, der skal til at skyde, \xc3\xb8nsker det, skal bolden gives op af stopperen p\xc3\xa5 f\xc3\xb8lgende m\xc3\xa5de. Stopperen skal v\xc3\xa6re i kontakt med stopklodsen under udf\xc3\xb8relsen. Kastet skal v\xc3\xa6re et bl\xc3\xb8dt underh\xc3\xa5ndskast uden skru, der minimum n\xc3\xa5r over hovedh\xc3\xb8jde p\xc3\xa5 indespilleren samt lander indenfor boldringen._NEWLINE_I skud\xc3\xb8jeblikket skal stopperen altid v\xc3\xa6re i kontakt med stopklodsen, uanset om der gives op eller ej. Er indespilleren der skal skyde venstreh\xc3\xa5ndet, kan der gives op fra venstre side af boldringen uden kontakt til stopklodsen._NEWLINE_Stopperen m\xc3\xa5 ikke bruge andet end sine h\xc3\xa6nder til at gribe bolden med. For at lukke l\xc3\xb8bebanen skal stopperen have kontrol over bolden, v\xc3\xa6re i kontakt med stopklodsen og tydeligt r\xc3\xa5be STOP!\n_START_SECTION_\nSkud\n_START_PARAGRAPH_\nIndespilleren der skal skyde, v\xc3\xa6lger enten selv at give bolden op eller lade opgiveren g\xc3\xb8re det. Der gives 3 fors\xc3\xb8g til at ramme bolden, og en snitter t\xc3\xa6ller for en ramt bold. Boldtr\xc3\xa6et skal altid svinges over boldringen._NEWLINE_Har indespilleren der skal skyde, mistanke om at opgiverens kast ikke lander inden for boldringen, m\xc3\xa5 vedkommende v\xc3\xa6lge ikke at sl\xc3\xa5 efter den. Hvis bolden s\xc3\xa5 lander inde i ringen, t\xc3\xa6ller dette som et skudfors\xc3\xb8g, ellers ikke._NEWLINE_V\xc3\xa6lger spilleren at svinge boldtr\xc3\xa6et efter en af opgiveren kastet bold, uden at ramme den, og den lander uden for boldringen, t\xc3\xa6ller dette som et skudfors\xc3\xb8g._NEWLINE_N\xc3\xa5r der er ramt, er skuddet godkendt hvis bolden enten lander inden for de 4 kegler der udg\xc3\xb8r l\xc3\xb8bebanen eller lander i det tilladte omr\xc3\xa5de bagved baglinjen, jf. bold inde p\xc3\xa5 fig. 1. Lander bolden derimod direkte i bold ude omr\xc3\xa5de, d\xc3\xb8mmes bolden ude og indespilleren der sk\xc3\xb8d d\xc3\xb8r._NEWLINE_Efter skuddet er udf\xc3\xb8rt, skal boldtr\xc3\xa6et l\xc3\xa6gges kontrolleret p\xc3\xa5 jorden, hvorefter l\xc3\xb8bet m\xc3\xa5 p\xc3\xa5begyndes. Der skal altid l\xc3\xb8bes bag om opgiveren og 1. kegle skal rundes.\n_START_SECTION_\nL\xc3\xb8b\n_START_PARAGRAPH_\nDer l\xc3\xb8bes p\xc3\xa5 banen mod urets retning fra 1. til 4. kegle, jf. fig. 1. En l\xc3\xb8ber er i sikkerhed, hvis vedkommende har kontakt til gr\xc3\xa6sset bagved l\xc3\xb8bebanen mellem to kegler. Det er ikke tilladt at vende tilbage keglen efter p\xc3\xa5begyndt l\xc3\xb8b og bolden skal v\xc3\xa6re ramt f\xc3\xb8r der m\xc3\xa5 l\xc3\xb8bes. I et l\xc3\xb8b skal alle kegler rundes p\xc3\xa5 ydersiden, overholdes disse regler ikke d\xc3\xb8r l\xc3\xb8beren._NEWLINE_Spillere d\xc3\xb8r hvis de er i l\xc3\xb8b idet \xc3\xb8jeblik et skud der bliver d\xc3\xb8mt ude. Kan l\xc3\xb8bere n\xc3\xa5 i sikkerhed, inden \xe2\x80\x9dude\xe2\x80\x9d kendelsen falder, er l\xc3\xb8bene godkendt._NEWLINE_Der m\xc3\xa5 l\xc3\xb8bes fra det \xc3\xb8jeblik bolden er ramt og indtil opgiveren lukker l\xc3\xb8bebanen ved at r\xc3\xa5be STOP! Er en spiller i l\xc3\xb8b og ikke n\xc3\xa5et i sikkerhed bag en ny kegle n\xc3\xa5r der lukkes, er vedkomne d\xc3\xb8d. Hvis spilleren derimod, n\xc3\xa5r l\xc3\xb8bebanen lukkes, er i luften og lander direkte i sikkerhed, godkendes l\xc3\xb8bet. Der er ingen \xc3\xb8vre gr\xc3\xa6nse for hvor mange l\xc3\xb8bere der m\xc3\xa5 vente ved hver kegle. L\xc3\xb8bere m\xc3\xa5 ikke med overl\xc3\xa6g st\xc3\xa5 i vejen for udeholdets arbejde i marken, og ikke r\xc3\xb8re bolden n\xc3\xa5r den er i spil._NEWLINE_L\xc3\xb8ber spilleren, der har skudt, hele l\xc3\xb8bebanen rundt p\xc3\xa5 \xc3\xa9t gyldigt slag, laves en befrier. Har indeholdet samtidigt d\xc3\xb8de spillere, befries den spiller der d\xc3\xb8de f\xc3\xb8rst, og vedkomne stiller sig i k\xc3\xb8en efter sin befrier. Befriere kan ikke gemmes.\n_START_SECTION_\nGribere\n_START_PARAGRAPH_\nHvis en bold ikke r\xc3\xb8rer jorden, fra den bliver ramt af boldtr\xc3\xa6et til en udespiller griber den, d\xc3\xb8r indespilleren der har skudt samt eventuelle l\xc3\xb8bere i l\xc3\xb8b. Kan l\xc3\xb8bere, n\xc3\xa5 i sikkerhed inden bolden gribes godkendes l\xc3\xb8bene. Man m\xc3\xa5 kun benytte h\xc3\xa6nderne for at opn\xc3\xa5 en godkendt griber. Hvis en spiller fra udeholdet fors\xc3\xb8ger at gribe en bold, men taber den inden den er under kontrol, t\xc3\xa6ller skuddet uafh\xc3\xa6ngigt af ellers gyldighed.\n_START_SECTION_\nRokade\n_START_PARAGRAPH_\nTredje gang opgiveren fejler at ramme boldringen ved opgivningskast, m\xc3\xa5 indeholdet lave en rokade. Det vil sige at alle l\xc3\xb8bere, der st\xc3\xa5r ved kegle 1, 2 eller 3, m\xc3\xa5 g\xc3\xa5 frem til n\xc3\xa6ste kegle p\xc3\xa5 l\xc3\xb8bebanen. En dommer kan i specielle situationer d\xc3\xb8mme rokade, som sanktion mod udeholdet.\n_START_SECTION_\nDyrkelse af sporten\n_START_PARAGRAPH_\nRundbold bliver prim\xc3\xa6rt dyrket af amat\xc3\xb8rer og der er ikke rigtig professionelle rundboldklubber. \xc3\x98nsker man at dyrke sporten professionelt v\xc3\xa6lger mange at spille det mere avancerede baseball eller softball. Men sporten er popul\xc3\xa6r fx til familiefester, arbejdsudflugter og som sagt i skoler.'